Atturi Ewlenin: Jonah Hill, Miles Teller, Ana de Armas, Bradley Cooper Direttur: Todd Phillips Ħin: 114 min. Distributur: Warner Bros Maħruġ minn KRS Releasing Ċert. 15 Il-qligħ ta' flus mingħajr tbatija, anke b'mezzi mhux onorabbli, iħajru lill-maġġoranza. Fi żmien l-amministrazzjoni ta' George W. Bush ingħataw ħafna kuntratti lil kumpaniji kbar biex jissuplixxu armi fil-gwerer tal-Iraq u l-Afganistan. Wara kritika ħarxa dwar dawn il-profitti mill-gwerra, il-Gvern Amerikan iddeċieda li jiftaħ dan in-negozju għal kulħadd, basta kull min japplika jitfa' offerta. Din is-sistema kien fiha ħafna toqob u kien hemm min ħa vantaġġ minnha. Żewġt iħbieb ta' aktar minn għoxrin sena, David Packouz (Teller) u Ephraim Diveroli (Hill), li fi żmien il-gwerra mal-Iraq kienu jgħixu f'Miami Beach, saru jafu b'din l-inizjattiva tal-Gvern fejn anke negozji żgħar setgħu japplikaw u jitfgħu offerti fuq dawn il-kuntratti tal-militar. War Dogs jiffoka fuq kif dawn it-tnejn, li bdew b'mod kawtel, malajr daħħlu flus kbar u bdew jgħixu ħajja lussuża. Is-suċċess tela' għal rashom u, meta ddeċdew li jidħlu għan-negozju ta' mijiet ta' miljuni ta' dollari biex ifornu bl-armi lill-militar Afgan, negozju li ġabhom jikkompetu ma' pampaluni ta' kondotta mhix tajba, midħla tal-Gvern Amerikan stess, sabu b'sabta l-waqgħa tagħhom. War Dogs hu l-laqam li qalgħu dawn it-tnejn, li għamlu kemxa flus mill-gwerra mingħajr qatt sa sabu ruħhom fejn hemm it-taqbid. Dan it-titlu ngħatalhom b'disprezz, però huma ħadu pjaċir bih. Il-film jadotta manjiera investigattiva li jaqleb lejn il-final f'wieħed mimli eċitament. L-andament hu wieħed sodisfaċenti ħafna b'vena ta' umoriżmu tinfiltra kontinwament f'din il-produzzjoni bbażata fuq storja vera li dehret għall-ewwel darba fl-2011 fir-rivista Rolling Stone, f'artiklu jismu Arms And The Dudes ta' Guy Lawson.